चंद्रमोहन शर्मा करीब पांच दशक पहले 1962 में शुरू हुआ बॉन्ड सीरीज की फिल्मों का सिलसिला आज भी बदस्तूर जारी है। वक्त के साथ-साथ इस सीरीज की फिल्मों की लोकप्रियता और कमाई बढ़ती गई। बॉन्ड सीरीज की यह 24वीं फिल्म भारत में कुछ देर से रिलीज की गई। इसने चीनी बॉक्स ऑफिस पर पहले 345 करोड़ रुपये से ज्यादा की कमाई का रेकॉर्ड बनाया। वर्ल्ड वाइड कलेक्शन में भी फिल्म ने शुरुआती बीस दिनों हैरी पॉटर सीरीज की पिछली फिल्म को पीछे छोड़ दिया। डेनियल क्रेग चौथी बार बॉन्ड बने हैं। अगर बॉन्ड सीरीज की पिछली फिल्म स्काईफॉल की बात करें तो करीब तीन साल पहले रिलीज हुई इस फिल्म ने करीब एक हजार करोड़ डॉलर का बिजनेस किया था। प्रॉडक्शन हाउस ने इस फिल्म के निर्देशन की कमान भी स्काइफॉल के निर्देशक सैम मेंडेस को सौंपी और उन्होंने करीब आठ महीनों में इस फिल्म को पूरा कर दिखाया। इस फिल्म का बजट 31 करोड़ डॉलर रहा जबकि पिछली फिल्म का बजट 21 करोड़ डॉलर के करीब था। इस फिल्म को दिल्ली एनसीआर के लगभग सभी मल्टिप्लेक्सों पर औसतन पांच से आठ शोज में रिलीज किया गया और रिलीज से पहले फिल्म के क्रेज का ही असर था कि गुरूवार को फिल्म के प्रिव्यू शोज में कई मल्टिप्लेक्सों पर शो हाउसफुल रहे। वहीं इंडिया में बॉन्ड सीरीज की इस फिल्म पर शायद पहली बार कुछ ज्यादा ही सेंसर ने कैंची चलाई। किस सीन्स की लंबाई को पचास फीसदी कम करने औैर कुछ डायलॉग की साउंड डिलीट करने के बाद सोशल साइट्स पर सेंसर बोर्ड के सुप्रीमो पहलाज निहलानी की जमकर आलोचना भी हुई इसके बावजूद फिल्म को रिलीज के पहले दिन पचास से अस्सी फीसदी की जबर्दस्त ओपनिंग मिली।  ​कहानी जेम्स बॉन्ड (डेनियल क्रेग) एक खास मैसेज मिलने के बाद मैक्सिको और रोम में अपने एक सीक्रिट मिशन पर निकल पड़ता है। यहां उसकी मुलाकात होती है लूसिया (मोनिका बलुची) से होती है जो एक क्रिमिनल की विधवा है। लूसिया बॉन्ड को एक संस्था 'स्पेक्टर' के बारे में बताती है, जिसमें उसका पति भी काम करता था। इस आतंकी संस्था का मकसद दुनियाभर में आतंकवादी घटनाओं को बढ़ाना है। बॉन्ड किसी तरह इस संस्था की एक मीटिंग में पहुंचने में कामयाब होता है लेकिन इस मीटिंग स्पेक्टर का लीडर फ्रांज ओबेरहोजर बॉन्ड को पहचान लेता है। दूसरी ओर, लंदन में नैशनल सिक्युरिटी सेंटर के नए हेड मैक्स डेनबिंग (एंड्रू स्कॉप) बॉन्ड के मिशन पर कई सवाल खड़े कर देता है। मैक्स डेनबिग को बॉन्ड के मिशन और उसके काम करने के तरीकों पर जबर्दस्त ऐतराज है। ऐसे में बॉन्ड को मैक्स की और अपने कुछ पुराने साथियों के ऐतराज करने और सहयेाग ना करने के बावजूद अपने आतंक के खिलाफ मिशन को कामयाब करना है। अब बॉन्ड अपने इसी मकसद को पूरा करने में लग जाता है। इस बार बेशक डायरेक्टर ने बॉन्ड के मिशन को तो कंप्लीट कर दिखाया लेकिन फिल्म को ऐसी जगह पर खत्म किया है जहां से अगली फिल्म की शुरूआत का रास्ता साफ नजर आता है। ऐक्टिंग अगर ऐक्टिंग की बात की जाए तो लगतार बढ़ती उम्र के बावजूद एकबार फिर बॉन्ड के किरदार में डेनियल क्रेग ने साबित किया कि उन्हें इस किरदार में साइन करके कोई गलती नहीं की है। फिल्म के ऐक्शन सीन्स में क्रेग ने खूब मेहतन की है। इस बार फिर बिना ड्यूप्लिकेट का सहारा लिए कई बेहद खतरनाक सीन्स खुद ही किए हैं। फिल्म के लगभग हर फ्रेम में डेनियल बेहतरीन नजर आए, लेकिन अगर स्काईफॉल की बात करें तो यकीनन उस फिल्म के ऐक्शन सीन्स को सैम ने गजब ढंग से फिल्माया था लेकिन इस बार उनकी वैसी महारत दिखाई नहीं देती। अन्य कलाकारों में मोनिका बलुची, रॉल्फ फ्लेंस, बेन विशा, एंड्रयू स्कॉट ने अपने किरदारों में अच्छा काम किया है। डायरेक्शन सैम मेंडेस ने बॉन्ड सीरीज की फिल्मों में बरसों से नजर आती विशेषताओं को इस बार भी असरदार ढंग से पेश किया है। बेशक फिल्म के कुछ ऐक्शन सीक्वेंस ज्यादा ही लंबे हो गए हैं। अगर इन सीन्स पर सैम खुद ही कैंची चलाते तो फिल्म की स्पीड और ज्यादा तेज होती। विलेन का किरदार जाने-माने फ्री स्टाइल रेसलर बतिस्ता ने निभाया है लेकिन उनका किरदार भी बॉन्ड की इमेज के सामने बौना नजर आता है। अगर बॉन्ड के सामने विलन ज्यादा पावरफुल नहीं है तो यकीनन इससे बॉन्ड का कद भी कम ही होता है। फिल्म की शुरुआत में मैक्सिको में फिल्माए गए करीब सात मिनट के ऐक्शन सीक्वेंस का जवाब नहीं। रोम, ऑस्ट्रिया, मैक्सिको की खूबसूरत लोकेशन्स को डायरेक्टर ने खूबसूरती से कैमरे में कैद करवाया है तो बॉन्ड सीरीज की अलग स्पेशिलटी जैसे बॉन्ड की अलग स्टाइल की गाड़ियां, वॉच, महंगी कारों की लंबी रेस, माइक्रो चिप्स और अलग-अलग स्टाइल की गन्स और बॉन्ड के आशिकाना लुक और स्टाइल को सैम ने अच्छे ढंग से पर्दे पर उतारा है। क्यों देंखें अगर बॉन्ड सीरीज फिल्मों और ऐक्शन सीन्स और अपने चहेते जेम्स बॉन्ड किरदार को एक नए लेटेस्ट और मजेदार लुक में देखना चाहते हैं तो स्पेक्टर देखने जाएं। फिल्म की गजब आंखों को लुभाने का दम रखती लोकेशन्स और ऐक्शन सीन्स फिल्म का प्लस प्वाइंट है।  